Uge 33 er helt speciel i Hobro. I 15 år har ugen dannet ramme om en udstilling af forskellige former for kunsthåndværk.

Stoltheden er ikke til at tage fejl af. - Vi har jo været med til at sætte Hobro på landkortet, siger Peter Eskildsen, som er formand for udstillingen "Uge 33", der udstiller kunsthåndværk. 36 kunstnere udstiller i denne uge alt fra pileflet til keramik og glaskunst i Det Røde Pakhus i Hobro. En af dem er filtkunstneren Anne Bak, der har været med i udstillingen i 14 år: - Folk får mere og mere lyst til at købe en enkelt god ting, hvor der er lagt noget sjæl i. I stedet for det der massekøb, hvor man bare køber og smider væk, siger hun. Det kan Peter Eskildsen nikke genkendende til. Han regner med, at udstillingen vil trække 5000 gæster til i løbet af ugen, og han tror, at det er det unikke ved kunsthåndværket, der fascinerer: - Jeg tror, folk gerne vil se noget andet. Noget, der er lavet, som er unikt, som er lavet af kunsthåndværkere i små serier eller unika, siger han. Udstillingen bliver støttet af kommunen, og det betyder, at entreen er gratis. Derfor håber Jørgen Pontoppidan (Venstre), der er næstformand i Kultur- og Fritidsudvalget i Mariagerfjord Kommune, at udstillingen kan trække flere til byen: - Hvis det kostede 50-70 kroner, så ville det sætte en dæmper på besøgstallet. Men det er vigtigt, at det ikke kun er for nogle særligt udvalgte, men at der er nogen, der lægger vejen forbi, som ellers ikke ville komme forbi, og som bliver overrasket. For kunstnerne er der mere på spil end at trække nye besøgende til kommunen: - Jeg tror, det er vigtigt, at folk kommer i kontakt med kunsthåndværk og kunst, fordi det er noget, der meget grundlæggende for den menneskelige natur. At man kan se udstillinger, der er interessante, og som går langt tilbage i historien. Eller som fortæller noget om fortiden, nutiden eller fremtiden, siger Peter Eskildsen og tilføjer, at han håber, at udstillingen fortsætter 15 år endnu.